Sandra Guimarães

Sandra Guimarães (Guimarães, Portugal, 1976) es una curaera d'arti portuguesa que derigi dendi'l 2023 el Museu d'Arti Contemporaniu Helga de Alvear de Caçris.

 Biografía 
La su nacencia hue en Guimarães, enque á vivíu en Oportu i la su avenencia col arti esmençó pola literatura i polos viagis. La su mairi, dendi qu'era mu chiquenina, la llevava alos museus. L'interessava tolo que le hiziera custional las sus certezas i l'arti hazi pensal, cavilal i desfrutal, generandu angunas vezis mas enterrogacionis que respuestas.

Estuyó Estoria del Arti ena Nuversidá Libri de Bruselas en Bélgica. Hizu una Maestría en Gestión Coltural i una Maestría en l'Estoria del Arti i Arquiología, cona especialización en l'Arti Moernu i Contemporániu. Siendu estoriaora del arti, sempri quixu trebajal nun museu, con arti i con artistas, vestigal i avial esposicionis, por essu mesmu, golvió ala su ciá de nacencia, aondi esmençó las sus pláticas con Vicente Todolí.

 Correúra profissional 
Del 1998 al 2010 hue curaera nel Museu Serralves de Oportu en Portugal, del 2015 al 2019, hue diretora hundaora delos pogramas en Remai Modern en Saskatoon en Canadá i del 2020 al 2023, hue diretora artística de Bombas Gens Centre d’Art de Valencia'l Cid n'España. Dendi'l 2023, es la primel pessona en cubril la direción del Museu d'Arti Contemporániu Helga de Alvear de Caçris.

Ena su plática de curaerus destacan proyeutus d'arti d'encruimientu que se contraponin alos graus de coltura i valol artísticu. El tallel críticu Energía = ¡Sí! Calidá = ¡No! nel 2021, de Thomas Hirschhorn en Bombas Gens Centre d’Art, la fiesta d'aniversariu ¡YA!, o el proyeutu participativu Honeymoon. Unclassified d'Antoni Miralda, s'aliñan col su interés en romial las condicionis i los móus d'aprendizagi i d'esprimentación de l'arti.

Nel 2018 hue biembru del grupu nombraol del ScotiaBank pal Award Photography Prize de Torontu en Canadá. Nel 2021, hue presienta del jurau delos XXIV Premius d'Artis Práticas Sala'l Brocensi en Caçris, biembru delos juraus dela XXVIII Convocatoria de Becas de Artes Plásticas de la Fundación Botín, ¡PAM!21 ena UPV de Valencia i dela Biennal de Mislata Miquel Navarro. Dendi'l 2021 es biembru del jurau del Premiu de Pintura de Pegu i Comisseria convidá de PhotoEspaña 2022. Dendi'l 2023 horma parti del Consejo Asesor de Expertos Internacionales p'alquisicionis dela Colección de Arte Contemporáneo, Fundación La Caixa.

 Referencias 

 Atijus p'ahuera 
 Sandra Guimarães en Levante TV.
 Comisseria Sandra Guimarães
 Presentación nel Museu Helga de Alvear